થરા ખાતે રાહુલ ગાંધીએ વાડીનાથ મંદિરે દર્શન કર્યા હતા અને સાદા રામ બાપુની પણ મુલાકાત લીધી હતી. ત્યાર બાદ પાટણ પ્રગતિ મેદાનમાં સંબોધન કરવા પહોંચેલ રાહુલ ગાંધીએ જય સરદાર, જય માતાજી અને જય ભીમના નારા સાથે સંબોધન શરૂ કર્યું હતું. તેમણે કહ્યું કે, 22 વર્ષ તેમણે ગુજરાતને ડરાવીને રાખ્યું છે. રાજ્યમાં દરેક સમાજમાં આંદોલનો થાય છે, એ અંગે પીએમ કંઇ નથી બોલતા. ભ્રષ્ટાચાર પર પણ ચોકીદાર બનીને આવેલા પીએમ કંઇ નથી બોલતા. તેમની નવી નીતિ છે,ન બોલીશ, ન બોલવા દઇશ. નોટબંધીપર પ્રહાર કરતા રાહુલ ગાંધીએ કહ્યું કે, પીએમ મોદીએ સમજવાની જરૂર છે કે, તમામ રોકડા એ કાળુ નાણું નથી અને તમામ કાળા નાણાં રોકડમાં પણ નથી. તેમણે આગળ જણાવ્યું કે, જો સરખી સગવડ કરવામાં આવે તો સુરતના વેપારીઓ ચીન સાથે હરીફાઇ કરીને 70 હજાર યુવાઓને રોજગાર પૂરો પાડી શકે એમ છે. હું વાયદાઓ નથી કરતો, જેના શબ્દોમાં દમ ના હોય તેણે વાયદાઓ કરવા પડે છે. મોદીજી ખેડૂતોને ચાંદા પર ખેતર અપાવવાનો વાયદો કરે છે. મોદીજીની આવી વાત સાથે હું હરીફાઇ ન કરી શકું.